**הפדרציה הרוסית- סקירת יסוד**

**(מעודכן למרץ 2015)**

**נתונים כלליים:**

**שטח:**

 שטחה של רוסיה משתרע על פני כ 17,000,000 קמ"ר, מתוכם כ 13-מיליון קמ"ר ביבשת אסיה ו-4 מיליון קמ"ר בשטח יבשת אירופה. רוסיה הינה המדינה הגדולה ביותר בעולם במונחי שטח (לצורך השוואה שטחה של ארה"ב עומד על פחות מ 10,000,000 קמ"ר).

**גבול משותף:**

לרוסיה גבול משותף עם המדינות הבאות: נורבגיה, פינלנד, אסטוניה, לטביה, ליטא, פולין, מולדובה, בלארוס, אוקראינה, גאורגיה, ארמניה, אזרבייג'ן, קזחסטן, סין, מונגוליה וקוריאה הצפונית, גבול ימי עם יפן וארה"ב (אלסקה).

**אוכלוסייה:**

כ- 143,000,000 איש. כ 70% מהם מתגוררים בחלק האירופאי של רוסיה.

**עיר הבירה:**

מוסקבה. אוכלוסייה: כ – 10.5 מיליון איש רשמית, עד 15 מיליון בפועל.

**שעון:**

מוסקבה מקדימה את ישראל בשעה אחת.

**דת:**

רוב האוכלוסייה מגדירה עצמה נוצרית ומשתייכת לפלג הרוסי אורתודוכסי (פרבוסלאבי).

לאחר התפרקות ברה"מ מסתמנת חזרה לדת בקרב אנשים שהגדירו עצמם אתאיסטים בתקופת השלטון הסובייטי. לצד הנצרות הפרובוסלאבית, גם האיסלאם, היהדות והבודהיזם מוגדרות כדתות רשמיות ברוסיה.

האוכלוסייה המוסלמית מתגוררת מסורתית בצפון הקווקאז ובאזור נהר הוולגה, אך בשנים האחרונות, בעקבות תהליכי הגירה, נוצרו קהילות מוסלמיות גם באזורים אחרים ברוסיה, כולל במוסקבה.

**מטבע:**

המטבע הרוסי הינו הרובל.

1 דולר = כ 78 רובל

1 אירו = כ 86 רובל

1 שקל= כ 19 רובל

\*שער הרובל עשוי להשתנות בחדות.

**שפה:**

שפת המדינה היא רוסית. שלטי הרחובות הם באותיות קיריליות ולרוב אין גיבוי בלועזית, לכן השליטה בקריאת אותיות קיריליות הינה הכרחית על מנת להסתדר ברחוב. השליטה בשפות זרות, במיוחד אנגלית, איננה נפוצה, אך משתפרת בקרב הדור הצעיר.

**שלטון:**

רוסיה מוגדרת כרפובליקה נשיאותית, נוסדה עם התפרקות ברית המועצות עפ“י הסכם בין רוסיה, אוקראינה ובלארוס ב–8 בדצמבר 1991. מבנה השלטון מתבסס על החוקה שאומצה ב–12 בדצמבר 1993.

הנשיא – ולדימיר פוטין, נבחר לכהונה הנוכחית במרץ 2012 (לפני כן כיהן כנשיא בין 2000 ל–2008).

הממשלה – כוללת את ראש הממשלה, שבעה סגניו (אחד מהם מוגדר כ“סגן ראשון“) ו- 21 שרים.

ראש הממשלה הנוכחי הוא דמיטרי מדבדב (כיהן כנשיא בין 2008 ל–2012) ושר החוץ הינו סרגיי לברוב. השרים וראשי הסוכנויות הממשלתיות האחראיים לתחום חוץ וביטחון כפופים ישירות לנשיא ולא לראש הממשלה.

**הפרלמנט מורכב משני בתים:**

**הבית העליון - מועצת הפדרציה** - מורכבת משני נציגים מכל אחד מהמחוזות הפדרליים של רוסיה, אחד מהרשות המחוקקת והשני מהרשות המבצעת. נבחרים לא בבחירות ישירות, אלא על ידי הממשל המקומי. סה"כ מונה כיום הבית העליון 170 חברים. יו“ר הבית היא ולנטינה מטוויינקו.

מועצת הפדרציה נחשבת לגוף יותר פורמלי מאשר הבית התחתון, הדומא. היא מדגישה יותר את המבנה הפדרלי של רוסיה מאשר את הדעות של הקבוצות השונות. עקב צורתה הפדרלסטית, והעובדה שחבריה לא נבחרים בבחירות ישירות והחברות בה מוגבלת למעשה לאליטות של השלטונות המקומיים, היא נחשבת לגוף שדוגל פחות בשינויים קיצוניים. על מועצת הפדרציה מוטלת המשימה לשתף פעולה עם הדומא בהכנת והשלמה של הצעות חוק, והצבעה עליהן. בין הסמכויות המיוחדות המוענקות לפי החוקה רק למועצת הפדרציה הן: שינוי הגבולות בתוך הסוביקטיים הפדרליים של רוסיה; אישור צו נשיאותי בנוגע להטלת ממשל צבאי; אישור צו נשיאותי של נשיא רוסיה בנוגע להכרזה על מצב חירום; החלטה על שימוש בצבא רוסיה מחוץ למדינה והכרזה על תאריך בחירות לנשיאות

**הבית התחתון - הדומא הממלכתית** – הדומא מורכבת מ–450 חברים הנבחרים בבחירות יחסיות.

יו“ר הבית הוא סרגיי נרישקין. כל חוק חייב להיות מאושר קודם כל בדומא. לאחר שהדומא הצביעה על טיוטת חוק, נשלחת למועצת הפדרציה, הבית העליון, לפני שיובא לחתימה של הנשיא. הדומא יכולה לאשר חוק גם בלא צורך באישור מועצת הפדרציה, אם יש רוב של 3/4 וחתימה של הנשיא.

בין הסמכויות המיוחדות המוענקות לדומא ע"י ידי החוקה: אישור צו נשיאותי של הנשיא בנוגע למינוי ראש ממשלה; הבעת אי אמון בממשלה, התחלה של הליכי הדחה של הנשיא (דרוש רוב של 2/3)

**יחסי רוסיה- ישראל**

היחסים בין מדינת ישראל וברית המועצות נותקו בשנת 1967 בעקבות מלחמת ששת הימים וחודשו רק כעבור 24 שנים, באוקטובר 1991 (כחודשיים לפני התפרקותה של ברית המועצות).

ליחסים בין שתי המדינות פנים רבות ומגוונות. מצד אחד ישנם ביקורים הדדיים ורמי דרג בין המנהיגים, החלפת דעות ותיאום, אולם מצד שני, רוסיה תומכת באסד, מכירה בחיזבאללה ובחמאס ונמצאת בקשרים טובים עם איראן. בפורומים בינ"ל נוטים הרוסים להצביע באופן אוטומטי ביחד עם המדינות הערביות/ מוסלמיות (בכל מה שקשור בסכסוך ערבי- ישראלי).

נקודה חשובה ביחסיה של רוסיה עם ישראל היא העובדה שבישראל חיים יותר ממליון אזרחי ברית המועצות לשעבר וחלק גדול מהם הגיע מרוסיה עצמה. מדובר בפזורה דוברת רוסית הגדולה בעולם אשר חיה מחוץ לגבולות ברית המועצות לשעבר. בתחילת שנות ה-90' ראו שלטונות רוסיה באותם ישראלים יוצאי רוסיה - מעין גשר תרבותי אשר יכול לשמש להידוק הקשרים בין המדינות מבחינה תרבותית וכלכלית.

נכון להיום, אזרחי ישראל אשר עלו מרוסיה רשאים להחזיק בנתינות כפולה, זאת בניגוד לתקופה שבה ברית המועצות חייבה את האזרחים העוזבים אותה - לוותר על אזרחותם. ואכן, רבים מהישראלים-הרוסים מחזיקים היום באזרחות כפולה ומשתמשים בה על מנת לשמור על יחסים עם קרוביהם ברוסיה ואף על מנת לקיים קשרי מסחר חוצי גבולות תוך ניצול קשריהם בשתי המדינות.

**יחסי מסחר ישראל – רוסיה:**

הסחר בין ישראל לרוסיה (ללא יהלומים, שהיבוא שלהם הסתכם בכ 845 מיליון דולר) הסתכם בשנת 2014 בכ- 1.087 מיליארד דולר (סך היצוא הישראלי לרוסיה בהיקף של כ 958 מיליון דולר, היבוא מרוסיה לישראל בהיקף של כ 129 מיליון דולר). מדובר בירידה של 9% ביחס לשנת 2013. במהלך השנה החולפת (2015) ירד ההיקף מעט, אך לא באופן משמעותי. עיקר היצוא הישראלי הוא מכשירים אופטיים וציוד רפואי, תוצרת חקלאית (בעיקר ירקות ופירות), תרופות, מכונות ומכשירים חשמליים. עיקר היבוא מרוסיה הינו אלומיניום ומתכות, עץ, אבנים יקרות ויקרות למחצה, מוצרים כימיים מינרליים, שומנים ושמניםומזון ומשקאות.



במהלך 2014 חוותה כלכלת רוסיה זעזוע עמוק (סנקציות מערביות + סיבות מבניות פנימיות) שגרם לפגיעה קשה בקצב צמיחתה ובשער הרובל. הזעזוע הכלכלי הרוסי לא השליך עמוקות על יחסי הסחר עם ישראל (בשל היקפו המצומצם, יחסית), להוציא שני חריגים: ענפי החקלאות והתיירות. כך במקרה של תיירות, בין החודשים ינואר-יולי חלה ירידה של 11% בקצב כניסת התיירים מרוסיה לישראל (במהלך 2013 עמדה התיירות הנכנסת מרוסיה לישראל על 613 אלף). בשנת 2015 לפי נתונים חלקיים ירד היצוא לרוסיה ועלה במעט היקף היבוא.

**משאבי טבע בולטים:**

רוסיה משופעת במשאבי טבע כגון: נפט, גז טבעי, פחם, עץ, מינרלים אסטרטגיים.

**הקהילה היהודית:**

ע"פ הערכות שונות גרים ברחבי רוסיה בין 600 -350 אלף יהודים, זכאי עלייה על פי חוק השבות. הערכות אחרות מדברות על כמיליון יהודים. רוב היהודים גרים בשתי הערים הגדולות של רוסיה: מוסקבה וסנט פטרסבורג.

במדינה פועלים מספר ארגוני גג יהודיים:

•FEOR ( פדרציה של הקהילות והארגונים היהודיים של רוסיה) – מדובר בגורם הדומיננטי ביותר ובעל האמצעים, פריסה רחבה הן במוסקבה והן בפריפריה הרוסית. הוקם בשנת 1999 בתמיכת חב"ד לובביץ'. בראש הארגון עומדים הרב ברל לזר, שליח חב"ד (הטוען לתואר הרב הראשי של רוסיה). הרב לזר נחשב למקורב לחוגי השלטון, ואלכסנדר בורודה, נשיא הארגון ומנהלו בפועל. בין התורמים העיקריים של הארגון אנשי העסקים לב לבייב ורומן אברמוביץ'.

• KEROOR ( קונגרס הקהילות והארגונים היהודיים הדתיים של רוסיה) – הוקם בשנת 1993. עיקר שליטתו היא בבית הכנסת הישן של מוסקבה. הסמכות הרוחנית של הארגון הוא הרב אדולף שייביץ', המשמש כרב הראשי של רוסיה עוד מהתקופה הסובייטית. מדובר בארגון השני בגודלו אחרי FROR.

•REK ( קונגרס יהודי רוסיה) – הוקם ב 1996 ע"י איש העסקים ולדימיר גוסינסקי בשאיפה לשמש כארגון גג לארגונים השונים. בעבר, עמדו בראש הארגון לאוניד נבזלין, יבגני סטנובסקי וולדימיר סלוצקר. בנובמבר 2005 מונה לנשיא הארגון איש העסקים ויאצ'סלאב קנטור, העומד גם בראש הקונגרס היהודי האירופי, ואילו במרץ 2009 נבחר לעמוד בראשו יוריי קנר, אשר עומד בראש הארגון גם כיום.

• WCRJ (הקונגרס העולמי של יהודים דוברי רוסית – World Congress of Russian Jewry) – הארגון, שנוסד ביולי 2002, הציב לעצמו מטרה לשמש כארגון גג לכל הארגונים של יהודים דוברי רוסית (בעיקר באותן המדינות שבהן אחוז גבוה של יהודים דוברי רוסית). מטרתו המוצהרת של הארגון הינה "עבודה עם הקהילות היהודיות-רוסיות ברחבי העולם בשימת דגש על חילופי מידע, יישום תוכניות תרבות, חינוך, דת ומסורת".

עוד פעילים ברוסיה הארגונים הבאים:

'הילל', הקונגרס היהודי האירו-אסיאתי -סניף רוסיה, 'מכבי', הסוכנות היהודית, הג'וינט, קרן אביחי, קרן היסוד, הליגה נגד השמצה, קרן "שואה" ועוד.

**אנטישמיות**

רמת האנטישמיות ברוסיה נמוכה. באה לידי ביטוי בעיקר בחלק מהפרסומים בתקשורת המקומית, המבליטים את מוצאם של היהודים בהקשר שלילי. יחד עם זאת, נכון להיום (מרץ 15), מצבה של הקהילה היהודית ברוסיה טוב, ואירועים אנטישמיים אלימים הינם נדירים ביותר.

**העיר מוסקבה:**

מוסקבה ממוקמת בחלק האירופאי של הפדרציה הרוסית דהיינו, ממערב לרכס הרי אורל ואוכלוסייתה מונה רשמית כ-10.5 מיליון נפש, מנתונים לא רשמיים - מונה אוכלוסיית מוסקבה כ–15 מיליון נפש.

המספר משתנה תדיר עקב ההגירה מהפריפריה למרכזים העירוניים, בחיפוש אחר פרנסה.

רמת החיים במוסקבה אינה אופיינית לרמת החיים ברוסיה. היא מספקת כמעט את על האפשרויות שמציעה עיר אירופאית גדולה, ויש בה קבוצות אוכלוסייה מוגדרות מבחינה כלכלית (אלפיון עליון של מתעשרים חדשים, מעמד בינוני של נותני שירותים ומעמד בינוני נמוך). ההבדלים הכלכליים אינם מצביעים בהכרח על הבדלים ברמת ההשכלה, היות ורוב חברי האקדמיה מרוויחים משכורות מינימום בקנה מידה רוסי (למשל, משכורתו של פרופסור מן המניין באוניברסיטה ממלכתית היא מתחת ל–500 דילר לחודש). במוסקבה קיימת קהילה גדולה של דיפלומטים, עובדי חברות מערביות, אנשי עסקים זרים ועיתונאים. מוסקבה מתפתחת כל הזמן הדבר ניכר במבני המגורים ומרכזי הקניות החדשים ובשיפוץ בתים בעלי ערך היסטורי. ניכרות השקעות מערביות בעיר עצמה, התפתחות העיר מתבטאת בין היתר גם בפקקי תנועה גדולים ובעלות גבוהה של מחירי הנדל"ן ויוקר המחייה.

מוסקבה בנויה ממספר מעגלים:

טבעת 1 – “טבעת השדרות“ (BULVARNOE KOLTSO)- מדובר בטבעת הפנימית ביותר.

טבעת 2 – “טבעת הגנים“ (SADOVOE KOLTSO), לאורכה ניתן למצוא את “פארק גורקי“, משרד החוץ הרוסי, אולם הקונצרטים ע"ש צ'ייקובסקי, מתחם שגרירות ארה"ב וגן החיות העירוני.

טבעת 3 – תוחמת את התחום העסקי של מוסקבה, מעבר לה שכונות מגורים.

טבעת 4 – “MKAD“ כביש מהיר המקיף את תחום שיפוט העיר מוסקבה. כיום, מוסקבה התפשטה מעבר ל – MKAD.

**האקלים במוסקבה:**

קיץ – בחודשי הקיץ, הטמפרטורות נוחות ונעימות יחסית ונעות בין 15 ל – 25 מעלות. בתקופות מסוימות, בעיקר ביולי- אוגוסט, עולות הטמפרטורות ל – 30 מעלות, עם אחוזי לחות גבוהים. רוב כלי הרכב, המבנים והמקומות הציבוריים במוסקבה אינם ממוזגים וכן זיהום האוויר מורגש יותר בעונה זו. כדאי לדעת שגם חודשי הקיץ גשומים - רצוי להצטייד במטריה.

חורף – החורף מתמשך מאוקטובר – נובמבר עד אפריל. השלג מתחיל לרדת בדרך כלל בנובמבר. בחודשי החורף המושלג עומדות הטמפרטורות בממוצע על 10 -. בתקופות מסוימות, יורדות גם עד 20- ולמשך מספר ימים בחורף יכולות לצנוח גם עד 30-.

החורף הרוסי קשה מבחינות נוספות, הימים קצרים, עם זריחה ב – 09:00 ושקיעה כבר ב – 16:00. שלג מזוהם נערם ברחובות והופך, בגלל שינוי הטמפרטורות, לקרח. שכבת הקרח מסוכנת הן לנהיגה והן להליכה ולעיתים הופכת פעולות פשוטות אלה לאתגר משמעותי. למרות כל פגעי מזג האוויר, ממשיכים החיים כסדרם גם בימים הקרים ביותר. עם ירידת השלגים הראשונים, מפלסת עריית מוסקבה את הדרכים ואת המדרכות ברחובות הראשיים ומפזרת מלח ותרכובות כימיות להמסת הקרח, הדבר מזיק מאוד לשלדת הרכב ולנעליים.

**זיהום אוויר:**

למרות שאין נתונים רשמיים על זיהום האוויר בעיר, ידוע על רמה גבוהה של זיהום אוויר, בעיקר בחודשי החורף, הנובע מהפעלת תשע תחנות כוח ברחבי העיר המספקות אנרגיה למערכת החימום העירונית.

לעיתים בקיץ, כמות הגשמים היורדת אינה מספקת, דבר הגורר בעקבותיו שרפות ענק ביערות המקיפים את העיר. בעקבות זאת עולה כמות הגזים הרעילים לרמות שלא היו עומדות בתקנים מערביים.

**אתרי תיירות מומלצים:**

**הקרמלין**

השם המסורתי של מצודות עירוניות בערים הרוסיות. היה בעבר מקום מושבם של המלכים. אחר כך מבצרם של מנהיגים הקומוניסטים וכיום משרדו של נשיא רוסיה ומוזיאון ענק. הקרמלין הוא ליבה הפוליטי של מוסקבה מזה שנים רבות, ומכאן נוהלה ברית המועצות כולה בעבר. המתחם ממוקם על גבעת בורוביצקי (Borovitsky) שמעל נהר מוסקבה, ממערב לכיכר האדומה ומוקף חומות ומגדלים שנבנו במהלך המאה ה –16 ע“י אדריכלים איטלקיים. המתחם כולו הינו אתר מורשת עולמי של אונסק"ו. ניתן להיכנס לחלקים המתויירים של האתר באמצעות רכישת כרטיס בכניסה לקרמלין. שעות הפתיחה: 10:00-17:00. ביום חמישי סגור.

אתרים מרכזיים במתחם הקרמלין:

• בית האוצר (Armoury Chamber) נמצא בדרום מערב הקרמלין בבניין מ – 1851, מכיל אוסף מרתק של אוצרות הצארים והכנסייה – כסאות המלכים, כתרים, שמלות, זהב, כסף ויהלומים. בבניין ממוקם גם אוסף ממלכתי של יהלומים.

• קתדרלת העלייה לשמים (Assumption Cathedral) נבנתה ב – 1479 כתחליף לכנסיית אבן מ – 1326 שהייתה במקום. פנים הכנסייה מרשים ביותר ובו ציורי קיר מהשנים 1642-1943. כיום, זו אינה קתדרלה פעילה, כי אם מוזיאון.

• ארמון הפטריאך (Patrirach`s Palace) הסמוך משמש אף הוא כיום כמוזיאון, העוסק באמנות והתרבות של רוסיה במאה ה – 17. הארמון נבנה בין השנים 1653-1655 עבור הפטריאך ניקון. לידו נמצאת כנסיית 12 השליחים ובה איקונוסטאזיס - מחיצת עץ מעוטרת באיקונות יפות מצופות זהב.

• מגדל הפעמונים של איוואן הגדול (Ivan the Great Bell Tower) חולש על קו הרקיע של הקרמלין במגדליו עטורי הכיפות המוזהבות. ליד המגדל ניצב “פעמון הצאר“ (Tsar Kolokol) העצום שמשקלו 202 טון. פעמון זה, שהוא הגדול בעולם, מעולם לא הגשים את ייעודו ולא השמיע אף צלצול. לגורל דומה זכה “תותח הצאר“ (Tsar Pushka) הסמוך שמשקל לועו כארבעים טון ואורכו 5.34 מטרים, אך הוא מעולם לא שימש לירי.

• כנסיית הצגת הגלימה(Tserkov Rizopolozhenia) נבנתה בשנים 1484-1485 בסגנון רוסי ליד קתדרלת העלייה לשמיים. בתוכה ניצבת תערוכה של גילופי עץ עתיקים.

• קתדרלת המלאך מיכאל (The Archangel`s Cathedral) נבנתה בשנים 1505-1508 במקומה של כנסייה ישנה יותר מהמאה ה – 14. היא בנויה בסגנון רוסי עם השפעות ונציאניות, וקבורים בה שליטים רבים ובהם איוואן האיום ופטר הגדול. בקתדרלה ציורי קיר מעניינים מהמאה ה – 17.

• קתדרלת הבשורה ( Annunciation Cathedral) הייתה כנסייתם המרכזית של הצארים במשך שנים רבות. היא נבנתה במאה ה – 15 ומכילה איקונות נודעים, איקונוסטאזיס פרי יצירתו של תיאופאנס היווני, פרסקאות וציורי קיר.

• בית הנשקייה (Arsenal) נשלם ב – 1736 והוא מוקף במאות תותחים.

• ארמון הקרמלין (Kremlyovsky Dvorets Syezdov) הוא מבנה שיש ובטון ענק שהושלם ב – 1961. בעבר, אירח את הקונגרסים של המפלגה הקומוניסטית ואילו היום, מארח אירועי תרבות שונים.

• ארמון טרם (Terem) נבנה במאה ה – 17 עבור הצאר מיכאל פיודורוביץ' וכיום, הינו חלק ממגורי הנשיא.

הכניסה לקרמלין היא בתשלום. קופות הכרטיסים נמצאות במגדל קוטאפיה (Kutafiya) שבגינת אלכסנדר ובסקי (Aleksandrovskiy Sad) בבית האוצר ובכיכר הקתדרלה והן פתוחות בין השעות 9:30-16:00 פרט ליום חמישי.

**קתדרלת ואסילי הקדוש (Vasilia Blazhennogo Sobor)**

הכנסייה המפורסמת החולשת על נופה של הכיכר האדומה במגדליה הצבעוניים – ללא ספק, הבניין המזוהה ביותר עם מוסקבה. קתדרלת ואסילי הקדוש נבנתה בהוראתו של איוואן האיום בין השנים 1555-1561 לציון נצחונו המזהיר על הטטאריים המונגולים בקזאן. הקתדרלה מצטיינת בעיצוב רוסי צבעוני ומושך עין. במרכזה, קפלה אחת גבוהה, סביבה ארבע קפלות מעוטרות בכיפות דמויות בצל בשלל גוונים, ועוד ארבע קפלות קטנות. גם המבנה הפנימי של הקתדרלה אינו סובל ממחסור בצבע, עם ערב רב של ציורי קיר, עיטורים ופרסקאות.

**המאוזוליאום של לנין (Mavzoley Lenina)**

במרכז הכיכר האדומה למרגלות חומת הקרמלין שוכן קברו של המנהיג ולדימיר איליץ' לנין. זהו מבנה קובייתי אדום מגרניט, שנבנה ב – 1930 ובו שמורה גופתו החנוטה. לנין עצמו ביקש להיקבר בסנט פטרבורג, אולם יורשו סטאלין העדיף להשאיר את גופתו במוסקבה ולבנות סביבה אנדרטה מפוארת עבור אבי הקומוניזם. כאשר סטאלין נפטר, הוצבה גופתו לצד זו של לנין, אולם ב – 1961 היא הועברה לקבר אחר מחוץ למבנה בהוראתו של חרושצ'ב.

שעות הפתיחה: 10:00-13:00. בימי שני ושישי סגור.

**תיאטרון בולשוי (Bolshoi)**

התיאטרון הרוסי המפורסם ביותר שהוקם באמצע המאה ה – 19 אחרי שקודמו נחרב בשריפה.

כאן פועלים התיאטרון והבלט הנודעים של רוסיה, וכאן עלתה לראשונה היצירה "אגם הברבורים" של צ'ייקובסקי ב-1877. המקום מצדיק ללא ספק את שמו שפירושו "הגדול". התיאטרון שוכן בכיכר התיאטרון

(Teatralnaya ploshchad) מצפון לקרמלין ולכיכר האדומה.

**מנזר נובודביצ'י ובית הקברות (Novodevichy Monastyr)**

מנזר זה, ברובע חמובניקי מדרום מערב למרכז העיר, הוא מהיפים במנזרי מוסקבה. המנזר נוסד ב – 1524 ובמאה ה – 17 התווספו אל המבנה המקורי בניינים נוספים בהוראתה של הנסיכה סופיה, אחותו של פיוטר הגדול. כשפיוטר הגדול התבגר, הדיח אותה מעמדת השלטון והיא נכלאה במנזר עד ליום מותה.

בלב המתחם ניצבת קתדרלת סמולנסקי (Smolensky Sobor) שהינה גרסה מוקטנת של כנסיית הבשורה שבקרמלין. מעליה נישאים חמישה מגדלים עם כיפות בצליות בזהב ובכסף. פנים הקתדרלה מפואר ומעוטר בפרסקאות ואיקונות. במתחם יש מספר כנסיות נאות מגדל פעמונים ותצוגות שונות, והוא מוקף חומות וצריחים.

**בית הקברות נובודביצ'י** הצמוד למתחם המנזר ומשמש כמקום מנוחתם האחרונה של כמה המי ומי של מוסקבה: צ'כוב, חרושצ'וב, סטניסלבסקי, גוגול, ראיסה גורבצ'וב, פרוקופייב, אייזנשטיין ועוד.

הגלריה הלאומית טרטיאקוב (State Tretyakov Gallery)

מוזיאון לאמנות ברובע זאמוסקבורצ'יה (Zamoskvorechie) שמדרום לקרמלין, סמוך לפארק גורקי. זהו אוסף נהדר של אמנויות יפות רוסיות ובעיקר איקונות רוסיות שאצר הסוחר פאבל טרטיאקוב. המבנה תוכנן על-ידי האדריכל ואסנצוב בתחילת המאה העשרים בסגנון טירה בווארית. במתחם נמצאת כנסיית ניקולאי הקדוש. אחרי הביקור בגלריה, כדאי להמשיך אל הפארק הירוק ובו לונה פארק ואגמים. לא רחוק, נמצאת גלריית טרטיאקוב החדשה ובה אוסף של אמנות רוסית מהמאה ה – 19 ולידה, גן פסלים וכנסיית יוחנן הקדוש הלוחם.

כתובת: Lavrushinsky Pereulok 10.

**ארבאט (Arbat)**

רובע הנמצא ממזרח למרכז העיר, משני צדי נהר מוסקבה. מדרחוב אוליצה ארבאט (Ulitsa Arbat) הידוע נמתח לאורך כקילומטר ורבע ומומלץ לטייל לאורכו. בעקבות שיפוץ שעבר המדרחוב בשנות השמונים, הפך לחביב התיירים, על הבתים המפוארים העתיקים לאורכו, בתי הקפה והחנויות ומופעי הרחוב המנעימים את זמנם של המשוטטים בו.

ברובע זה, שוכן מוזיאון פושקין לאמנויות (Pushkin Fine Arts Museum) הנהדר ובו אוסף נרחב של יצירות אירופאיות, כולל ציורים של רמברנדט, פיקאסו, דגה, ואן גוך, מונה, מאטיס ורנואר. בצמוד אליו נמצא מוזיאון האוספים הפרטיים (Museum of Private Collections). כתובת: Volkhonka12.

קיטאי גורד (Kitai Gorod)

קיטאי גורד הינו אזור עתיק של העיר המופרד מהקרמלין על ידי הכיכר האדומה. באזור זה יש כנסיות ומנזרים רבים, בהם מנזר ההתגלות (Bogoyavlensky Monastyr), כנסיית השילוש הקדוש של ניקיטניקי (Tserkov Troitsy Nikitnikakh), כנסיית גיאורגיוס הקדוש (Georgiya Tsekov), קתדרלת כל הקדושים על הקולישקה (Khram Vsekh Na Kulishkakh) ועוד.

**תחנות המטרו של מוסקבה:**

תחנות המטרו של מוסקבה שונות עד מאוד מהתחנות הסטנדרטיות, התכליתיות והפשוטות של הרכבת התחתי בניו יורק או בלונדון. העיצוב בהן מפואר ומהודר, עטור בשיש, בנברשות, בפסיפסים, בקשתות ובציורי קיר והכל מצוחצח לתפארת.

בין התחנות המומלצות לביקור:

* טגאנסקאיה (Taganskaya) העטורה ביצירות זהב וחרסינה כחולה של גיבורי מלחמה.
* קייבסקאיה (Kievskaya) שהאולם שלה מרשים בפסיפסים המתארים אירועים היסטוריים וגיבורי תרבות.
* מאיאקובסקאיה (Mayakovskaya) המעוצבת בשיש ופלדה.
* נובוסלובודסקאיה (Novoslibodskaya) עמוסת הויטראז'ים הצבעוניים.
* נובוקוזנצקאיה (Novokuznetskaya) ובה פסיפסים נאים לצד תבליטים צבאיים.
* פלושצ'אד רבולוסטי (Plioshchad Revolyustii) בה ניצבים פסלי ארד רבים.
* קומסומולסקאיה (Komsomolskaya) המהודרת עם עיטורי זהב, טיח ופסיפסים.
* בריקדנאיה (Barrikadnaya) בעלת השיש האדום והתבליטים ההיסטוריים.